Document ID: 31993D0429

ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Μαΐου 1993 σχετικά με τη χορήγηση από τη Γαλλία ενίσχυσης υπέρ της βιομηχανίας άνθρακα το 1993 (Το κείμενο στη γαλλική γλώσσα είναι το μόνο αυθεντικό)
(93/429/ΕΚΑΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,
την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),
Εκτιμώντας ότι:
Η γαλλική κυβέρνηση, με επιστολή της 12ης Φεβρουαρίου 1993, κοινοποίησε στην Επιτροπή, σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, χρηματική παρέμβαση που προτίθεται να διενεργήσει άμεσα υπέρ της βιομηχανίας άνθρακα κατά τη διάρκεια του 1993.
Με βάση την απόφαση αυτή, η Επιτροπή αποφάνθηκε ως προς το ακόλουθο μέτρο:
- χορήγηση ενίσχυσης για την κάλυψη των ζημιών εκμετάλλευσης βάσει του άρθρου 3 της απόφασης αριθ. 2064/86/ΕΚΑΧ που ανέρχεται σε 1 262 εκατομμύρια γαλλικά φράγκα.
Βάσει της κοινοποίησης της γαλλικής κυβέρνησης, το κοινοποιηθέν μέτρο ενίσχυσης προορίζεται να διευκολύνει την αναδιάρθρωση της βιομηχανίας άνθρακα.
Το μέτρο που σχεδιάζεται από τη γαλλική κυβέρνηση υπέρ της βιομηχανίας άνθρακα πληροί τις προϋποθέσεις του άρθρου 1 παράγραφος 1 της απόφασης- η Επιτροπή πρέπει, συνεπώς, να αποφανθεί βάσει του άρθρου 10 της απόφασης αριθ. 2064/86/ΕΚΑΧ, κατά πόσο το μέτρο αυτό πληροί τους όρους και τα κριτήρια που αναφέρονται στην εν λόγω απόφαση και συμβιβάζεται με την εύρυθμη λειτουργία της κοινής αγοράς.
Το τρέχον πρόγραμμα εξορθολογισμού και αναδιάρθρωσης της βιομηχανίας άνθρακα στη Γαλλία, το οποίο κατέστη αναγκαίο λόγω της μη μακροπρόθεσμης οικονομικής βιωσιμότητας ορισμένων εξορυκτικών μονάδων, οδήγησε από το 1986 σε σταδιακή μείωση της παραγωγής άνθρακα και σε αισθητή βελτίωση τόσο της παραγωγικότητας όσο και του κόστους παραγωγής. Σκοπός της αναδιάρθρωσης είναι να συγκεντρωθεί η παραγωγή στη Λοραίνη στις μονάδες που εμφανίζουν τις καλύτερες προοπτικές οικονομικής βιωσιμότητας και να κλείσουν τα υπόγεια ορυχεία της λεκάνης του Centre-Midi.
Η διαδικασία αναδιάρθρωσης, εξορθολογισμού και εκσυγχρονισμού οδήγησε στο κλείσιμο των εξορυκτικών μονάδων στη λεκάνη του Nord-Pas-de-Calais, καθώς και στη διακοπή εκμετάλλευσης του Blanzy στη λεκάνη του Centre-Midi, αντιστοίχως το 1990 και το 1992.
Οι ενισχύσεις που χορηγήθηκαν στη βιομηχανία άνθρακα σημείωσαν αισθητή μείωση. Το ύψος της χορηγηθείσας το 1992 ενίσχυσης ανέρχεται στο ήμισυ εκείνης του 1987. Το 1993, η παραγωγή άνθρακα στη Γαλλία πρόκειται να ανέλθει σε 9,0 εκατομμύρια τόνους έναντι 9,7 εκατομμυρίων τόνων το 1992.
Η ενίσχυση για την κάλυψη των ζημιών εκμετάλλευσης διευκολύνει την αναδιάρθρωση και ορθολογική οργάνωση της βιομηχανίας άνθρακα και βελτιώνει τη μακροπρόθεσμη οικονομική βιωσιμότητά της.
Η Επιτροπή διαπιστώνει ότι, λαμβανομένων υπόψη των διατάξεων του άρθρου 3 παράγραφοι 2 και 3 της απόφασης αριθ. 2064/86/ΕΚΑΧ, η σχεδιαζόμενη ενίσχυση θα καλύψει μόνο ποσοστό μέχρι 57 % για κάθε παραγόμενο τόνο, τη διαφορά μεταξύ του μέσου προβλεπόμενου κόστους και των μέσων προβλεπόμενων εσόδων. Ως εκ τούτου, η ενίσχυση ανταποκρίνεται στις προϋποθέσεις εφαρμογής του άρθρου 3 της εν λόγω απόφασης.
Η ενίσχυση ανταποκρίνεται στους στόχους και τις προϋποθέσεις που ορίζονται στο άρθρο 2 της απόφασης αριθ. 2064/86/ΕΚΑΧ, δεδομένου ότι εγγράφεται στο πλαίσιο αναδιάρθρωσης και ορθολογικής οργάνωσης της βιομηχανίας άνθρακα.
Συνεπώς, η ενίσχυση στην τρέχουσα παραγωγή που σκοπεύει να χορηγήσει το 1993 η γαλλική κυβέρνηση στη βιομηχανία άνθρακα βάσει του άρθρου 3 της απόφασης αριθ. 2064/86/ΕΚΑΧ, είναι συμβατή με την εύρυθμη λειτουργία της κοινής αγοράς.
Η παρούσα απόφαση δεν προδικάζει το συμβατό των διατάξεων που διέπουν τις πωλήσεις γαλλικού άνθρακα στους παραγωγούς ηλεκτρικής ενέργειας με τις διατάξεις της συνθήκης. Εξάλλου, η παρούσα απόφαση δεν παράγει νομικά αποτελέσματα πέραν της ημερομηνίας λήξεως της εφαρμογής της απόφασης αριθ. 2064/86/ΕΚΑΧ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στη Γαλλία να χορηγήσει στη βιομηχανία άνθρακα, για το ημερολογιακό έτος 1993, ενίσχυση προς κάλυψη ζημιών εκμετάλλευσης μέχρι ποσού ύψους 1 262 000 000 γαλλικών φράγκων.
Άρθρο 2
Η γαλλική κυβέρνηση ανακοινώνει στην Επιτροπή, το αργότερο στις 30 Ιουνίου 1994, το ποσό της ενίσχυσης που έχει πράγματι καταβληθεί κατά το έτος 1993.
Άρθρο 3
Η παρούσα απόφαση απευθύνεται στη Γαλλική Δημοκρατία.
Βρυξέλλες, 18 Μαΐου 1993.

Labels: 1
19
14
18
15